עידו וולף

**עידו וולף** (נולד ב-12 בדצמבר 1966) הוא רופא וחוקר סרטן ישראלי, מנהל המערך האונקולוגי בבית החולים איכילוב ופרופסור מן המניין בפקולטה לרפואה באוניברסיטת תל אביב המכהן כראש בית הספר לרפואה. חוקר היבטים אנדוקריניים של מחלת הסרטן.

## ביוגרפיה
התקבל ב-1984 במסגרת העתודה האקדמית לפקולטה למדעי הבריאות באוניברסיטת בן-גוריון בנגב. ב-1990 השלים את לימודי הרפואה וב-1992–1997 שירת בצה"ל כרופא צבאי ובמילואים שירת כמפקד גדוד רפואה בדרגת סגן-אלוף. בהמשך סיים תואר שני במסגרת החוג ללימודי המשך, הפקולטה לרפואה על שם סאקלר, באוניברסיטת תל אביב.

ב-1997–2001 התמחה ברפואה פנימית, במחלקה פנימית ה' בבית החולים שיבא, וב-2002–2008 התמחה באונקולוגיה בבית החולים שיבא. ב-2003–2006 השתלם בארצות הברית באוניברסיטת קליפורניה בלוס אנג'לס, בחקר מנגנונים חדישים בהתפתחות הסרטן. ב-1999–2000 השתלם במכון ויצמן בחקר מסלול התמרת אותות יחד עם פרופ' רוני זגר.

ב-2008 מונה למחלקה האונקולוגית בבית החולים שיבא ומילא תפקיד זה עד 2012. לאחר מכן ניהל את המחלקה האונקולוגית בבית החולים איכילוב עד 2016, אז מונה למנהל המערך האונקולוגי בבית החולים איכילוב, עם צאתו של פרופ' משה ענבר לגמלאות.

מאז 2006 וולף מנחה תלמידי מחקר לתואר שני ושלישי בפקולטה לרפואה באוניברסיטת תל אביב, ומאז 2008 הוא מרכז תוכנית לימודי ההמשך באונקולוגיה. ב-2011 מונה למרצה בכיר בחוג לאונקולוגיה באוניברסיטת תל אביב, וב-2016 היה לפרופסור חבר. ב-2023 מונה לפרופסור מן המניין ולראש בית הספר לרפואה. לאורך השנים שימש חבר בוועדת הוראה ובוועדת קרנות המחקר בפקולטה לרפואה. שימש יו"ר ועדת בחינות ההתמחות באונקולוגיה של ההסתדרות הרפואית בישראל. כמו כן הוא חבר בוועדות של הקרן הדו-לאומית למדע ארה"ב-ישראל (BSF) ושל משרד הבריאות וחבר ברשת הבריאות 8400.

וולף חבר באיגוד האמריקאי לאונקולוגיה קלינית (ASCO), ובאיגוד האמריקאי לחקר הסרטן (AACR).

## מחקר

### תפקיד ההורמון קלוטו בסרטן
ההורמון קלוטו היה מוכר בעיקר כגן המעכב תהליכי הזדקנות וכגורם המדכא גידולים סרטניים (Tumor Suppressor) בסרטן השד. וולף ועמיתיו גילו כי בעוד שחלבון זה מתבטא ברמה גבוהה ברקמות שד בריאות, ביטויו פוחת באופן משמעותי בתאי סרטן השד, מה שמעיד על כך שאובדן החלבון הוא שלב מוקדם בהתפתחות המחלה. ממצאי המחקר הדגימו כי החלבון פועל כמעכב עוצמתי של צמיחת תאים סרטניים על ידי שיבוש מסלולי העברת האותות של אינסולין וגורם הגדילה IGF-1, הידועים כמעודדי שגשוג של גידולים. במקביל, נמצא כי החלבון מפעיל את מסלול אחר בשם FGF ובכך יוצר מערך בקרה מורכב המשפיע על הישרדות התא. ברמה הקלינית, נמצא קשר ישיר בין רמות גבוהות של קלוטו לבין מאפייני גידול פחות אגרסיביים, מה שמציב את הגן כגורם בעל חשיבות פרוגנוסטית וכמטרה פוטנציאלית לפיתוח אסטרטגיות טיפוליות חדשות למלחמה בסרטן השד. מחקרי המשך זיהו את חשיבותו של קלוטו גם בסרטן הלבלב ובסרטן השחלות.

### מוטציות של קולטן האסטרוגן בסרטן השד
מחקריו של וולף חשפו כי מוטציות בגן ESR1, המופיעות אצל כ-40% מחולות סרטן שד גרורתי, גורמות להפעלה קבועה של קולטן האסטרוגן ללא צורך בהורמון, מצב המוביל לעמידות לטיפולים הורמונליים ולכימותרפיה. מחקרו מפרט כי המוטציה מתווכת עמידות לתרופה פקליטקסל דרך מסלול בשם JNK/c-Jun MDR1, וכי עיכוב ה-JNK עשוי להשיב את הרגישות לטיפול. מעבר לכך, המוטציות גורמות ל"חיווט מחדש" של המטבוליזם התאי ומגדילות פי 2–3 את הסיכון לגרורות בכבד.

### כיצד תאי הסרטן בוחרים היכן ליצור גרורות?
וולף וקבוצתו חוקרים את תפקידן של מוטציות ספציפיות בתיווך תהליך ה"ביות" (Homing) של תאי סרטן לאיברים מסוימים. באמצעות שימוש במאגרי מידע רחבי היקף של מטופלים ובכלים ביואינפורמטיים מתקדמים, הם מזהים גנים ומסלולים המדרבנים את נדידתם והתבססותם של תאי הסרטן באיברים ספציפיים. בפרט, נחקר הקשר שבין המוטציות הללו לבין מסלולים מטבוליים.
## חיים אישיים
נשוי לפרופ' תמר רובינק ואב לילדים. מתגורר באור יהודה.

## קישורים חיצוניים

* 

* 

* התעלומות הגדולות של המדע פרק 3 - האם נצליח לנצח את המוות? ראיון של פרופ' עידו וולף בפודקאסט "סקרנות יתר", ב"תל אביב 360", ערוץ הפודקאסטים של אוניברסיטת תל אביב

## הערות שוליים

קטגוריה:רופאים פנימיים ישראלים
קטגוריה:אונקולוגים ישראלים
קטגוריה:סגל אוניברסיטת תל אביב: רפואה
קטגוריה:סגל המרכז הרפואי תל אביב ע"ש סוראסקי
קטגוריה:סגל המרכז הרפואי ע"ש חיים שיבא - תל השומר
קטגוריה:בוגרי אוניברסיטת תל אביב
קטגוריה:בוגרי העתודה האקדמית
קטגוריה:רופאים צבאיים ישראלים
קטגוריה:סגני-אלופים בצה"ל
קטגוריה:בעלי תואר דוקטור לרפואה מאוניברסיטת בן-גוריון בנגב
קטגוריה:ישראלים שנולדו ב-1966